రైతుల కష్టాలు
మన దేశంలో, రాష్ట్రంలో సారవంతమైన భూ ములు, అనుభవజ్ఞులైన కష్టపడే రైతులు, ఆదాయాలు పెరిగిన ప్రజా ప్రభుత్వాలు ఉండి కూడా అసంఖ్యాక రైతులు ఎందుకు అధోగతి పాలవుతున్నారు? అన్ని రంగాలు దినదినాభివృద్ధి సాధిస్తున్నా ఒక్క వ్యవసాయ రంగం మాత్రమే ఎందుకు కుచించుకుపోతున్నది? ఆర్థికాభివృద్ధి ఎగసిపడుతున్నదని గొప్పలు చెప్పుకుంటున్న పాలకులు వ్యవసాయాభివృద్ధిపై నీళ్ళు నమలడం ఎందుకు? ఎన్ని ఇబ్బందులు ఎదురైనా వెనుకకు తగ్గకుండా మొండి ధైర్యంతో రైతులు సేద్యం కొనసాగిస్తున్నారు కాబట్టే ఈ మాత్రం అన్నమైనా జాతికి దొరుకుతున్నది. వారు కూడా విరక్తితో ఒక ఏడాది కాడి పడేస్తే, మన దేశంలో ఉన్న 120 కోట్ల జనాభా గతి అధోగతి కాక తప్పదు. వ్యవసాయ రంగాన్ని ఇతర పరిశ్రమలతో సమానంగా పరిగణించి రైతుకు ఆర్థిక వ్యవస్థలో భాగస్వామ్యం కల్పించి పెద్ద ఎత్తున నిధులు ప్రవహింపచేస్తే తప్ప ఈ రంగం బతికి బట్ట కట్టే పరిస్థితి కనుపించడం లేదని ఎన్నో కమిటీలు ప్రభుత్వాలకు సిఫారసు చేశాయి. వాటి అమలుకు మాత్రం ప్రభుత్వాలు పూనుకోవడం లేదు.
రైతు సౌభాగ్యమే తమ ధ్యేయమంటూ ప్రభుత్వాలు జోలపాటలతో రైతుల్ని మభ్యపెడుతున్నాయి. అలుపెరుగని శ్రామికుల్లా రైతులు బతుకు పోరు చేస్తూ జాతికి ఆహారాన్ని అందిస్తుంటే అధికారంలో ఉన్న ప్రభుత్వాలు వారిని బిచ్చగాళ్ళుగా చేస్తున్నాయి. ఈ పరిస్థితుల్లో రైతులు సంఘటితమై ఉద్యమించవలసిన తక్షణావసరం నేడు ఎదురయ్యింది. ప్రభుత్వ విధానాలు ఏ రాజకీయ పార్టీ నాయకులకో సంబంధించినవి కావు. దేశంలో, రాష్ట్రంలో రైతాంగం దయనీయ దుస్థితిపై ప్రతి ఒక్కరూ జాలి ఒలకబోస్తున్నారు. కాని కనికరం లేని ప్రభుత్వాలు తగు చర్యలు చేపట్టడంలో కాఠిన్యం ప్రదర్శిస్తున్నాయి. అందుకే తెలుగు దేశం అధినేత చంద్రబాబు నాయుడు, రైతాంగ సమస్యలపై నిరవధిక నిరాహార దీక్ష చేపట్టి, వ్యవసాయ రంగంపై జాతీయ స్థాయి చర్చ జరిగేలా చేశారు. ఆయన చేపట్టిన దీక్షకు పది పన్నెండు జాతీయ స్థాయి పార్టీల నేతలు మద్దతు తెలిపి రైతుల ఇబ్బందులపై దేశ వ్యాప్త ఉద్యమానికి శ్రీకారం చుట్టారు. ఇది మన రాష్ట్రంనుంచి మొదలు కావడం హర్షించదగిన పరిణామం.
సంక్షోభంలో కూరుకు పోతున్న వ్యవసాయ రంగాన్ని ఆదుకుని, దేశాన్ని స్వయంపోషకంగా నిలబెట్టాలన్న ఆలోచన, అందుకు తగ్గ వ్యూహం కేంద్ర, రాష్ట్ర పాలకులకు లేదు. విత్తనాల సేకరణనుంచి, పంటలను మార్కెట్ చేసే వరకూ రైతులకు రక్షణ కల్పించవలసిన రాష్ట్ర ప్రభుత్వంపై ఉన్నది. కానీ ఈ బాధ్యతను కేంద్ర ప్రభుత్వంపై నెట్టింది. ఏడాదికి లక్ష 13 వేల కోట్ల రూపాయల బడ్డెట్ రూపొందించుకున్న, ధాన్యాగారంగా పేరు పొందిన ఈ ఆంధ్రప్రదేశ్లో దేశంలో ఏ రాష్ట్రంలో జరగనన్ని రైతుల ఆత్మహత్యలు ఎందుకు జరుగుతున్నాయి? మన రాష్ట్రంలో సగటున రోజుకు 30 మందికి పైగా రైతులు ఆత్మహత్యలకు పాల్పడుతున్నారు. ఈ పరిస్థితిలో, రాష్ట్ర ముఖ్యమంత్రి రైతుల ఆత్మహత్యలకు వేరే కారణాలు ఉన్నాయంటూ వక్రభాష్యం చెబుతున్నారు.
ప్రభుత్వం అందించే రాయితీలు, రుణ మాఫీలు స్వయంగా వ్యవసాయం చేయకుండా ఉన్న భూకామందులకే లభిస్తున్నాయని తెలిసినా ప్రభుత్వం కౌలు రైతుల సమస్యలపట్ల దృష్టి సారించడం లేదు. వ్యవసాయం ద్వారా రోజు గడవని రైతులు, ధరలు పెరిగి ఆహారం సమకూర్చుకోలేకపోతున్న ప్రజలు ఎదుర్కొంటున్న సమస్యలు చర్చలోకి రాకుండా వాస్తవాలను మరుగు పరచి అప్రధాన సమస్యల్ని ప్రధాన సమస్యలుగా ముందుకు తెస్తూ ప్రజల దృష్టిని మరలుస్తున్నారు. రైతులు, ప్రజలు సమస్యలపై ఆందోళనలు చేపడితే పోలీసు బలగాల సహాయంతో అణిచివేస్తున్నారు.
పాలకులు అంగీకరించినా, అంగీకరించకపోయినా వ్యవసాయ రంగాన్ని, రైతాంగాన్ని సంక్షోభంలోకి నెట్టడంలో కేంద్ర, రాష్ట్ర ప్రభుత్వాలు విజయవంతమైనాయి. అయినా వాస్తవాలను విస్మరించి, తమని రైతు ప్రభుత్వాలుగా గొప్పలు చెప్పుకుంటున్నారు. 2004లో ఉచిత విద్యుత్, జలయజ్ఞం, పావలా వడ్డీ రుణాలు వంటి పథకాలతో రైతుల్లో ఆశలు పెంచి, అధికారంలోకి వచ్చి ప్యాకేజీలతో, వడ్డీ మాఫీ పథకాలతో సరిపుచ్చారు. అవీ అర్హులకు చేరకపోవడం విచారకరం. ఏ ఒక్క రైతూ కన్నీరు పెట్టరాదన్న లక్ష్య సంకల్పంతో పాలకులు అధికారంలోకి వచ్చారు. అయితే, 2005 నుంచి 2008 వరకూ 9 వేల మంది రైతులు బలవన్మరణం చెందారని జాతీయ నేరాల నమోదు సంస్థ లెక్కలు తీసింది. 2004లో అధికారంలోకి వచ్చిన కాంగ్రెస్ ప్రభుత్వం ఆత్మహత్య చేసుకున్న రైతు కుటుంబానికి లక్షా 50 వేల రూపాయల నష్టపరిహారం ఇస్తామని ప్రకటించింది. చేసుకుంటే, నష్టపరిహారం ఇవ్వవలసి వస్తుందని వారి సంఖ్యను తగ్గించి చూపింది.వారు 1680 మంది మాత్రమే నని ప్రకటించింది. కాని, 2007 తర్వాత ఈ పరిహారం కూడా ఇవ్వడ
వ్యవసాయ రంగానికి ప్రకృతి విధ్వంసం ఒక సవాలు! అందువల్ల కూడా ఆ రంగం గాలిలో దీపంలా మారింది. వాతావరణం అనుకూలంగా ఉంటే అది తమ ఘనతగా చెప్పుకుంటూ, నష్టం జరిగితే దానిని ప్రకృతిపై, ప్రతిపక్షాలపై నెట్టేస్తోంది ప్రభుత్వం. సముద్ర తీరం ఉన్నప్పుడు, వచ్చే అకాల వర్షాలు, వరదలు, తుఫానుల బారినుంచి రైతుల్ని, ప్రజల్ని రక్షించడం ప్రభుత్వాల బాధ్యత కాదా? ఫలసాయం చేతికందే దశలో విపత్తుల విధ్వంసానికి రైతుల కష్టార్జితం పొలాలలోనే కుళ్ళిపోతోంది. రాష్ట్రంలో అరగంటకొక చావు గంట మోగుతోంది. ప్రకృతి వైపరీత్యాలను నిలువరించడం సాధ్యం కాకపోయినా, వాటి వల్ల నష్టపోయిన రైతాంగాన్ని ఆదుకోవడంపైన, వాటిని ప్రణాళికా బద్ధంగా ఎదుర్కొని నష్టాలను తగ్గించే శాశ్వత పథకాలను చేపట్టడంపైనా ప్రభుత్వాలు శ్రద్ధ చూపడం లేదు.
అకాల వర్షాలకు ఆసాంతం నష్టపోయిన రైతుల్ని ఆదుకోవడానికి రాష్ట్ర ప్రభుత్వం ప్రకటించిన అర కొర సహాయం రైతుల్ని మరింత కుంగదీసింది. అది రైతులకు ముష్టి వేసినట్టుగా ఉంది తప్ప, వారికి చేయూతనందించేదిగా ఎంతమాత్రం లేదు. రాష్ట్ర ప్రభుత్వం విదిలించిన సాయం, పొలాలలో కుళ్ళిన పంటను ఒడ్డున వేసే కూలీలకు ఇవ్వడానికి కూడా సరిపోదు. పైగా ఈ సహాయాన్ని ఒక్క పైసా కూడా పెంచను గాక పెంచను అన్న విధంగా ముఖ్యమంత్రి వ్యవహరించారు. ప్రతిపక్ష నేత ఈ విషయమై చేసిన నిరవధిక దీక్షను రాజకీయ దీక్షగా వర్ణించి తన రైతు వ్యతిరేక స్వభావాన్ని బయట పెట్టుకున్నారు. తమిళనాడులో హెక్టారుకు రూ. 10 వేలు పరిహారం ఇస్తుంటే, మన రాష్ట్ర ముఖ్యమంత్రి హెక్టారుకు రూ.6 వేలు ఇచ్చి ఇదే గొప్ప అంటున్నారు.
కొత్త వ్యవసాయ విధానాలు రైతులకు అందుబాటులో ఉన్నా, వాటిని అనుసరించడానికి అవసరమైన తక్కువ ఖర్చు కాగల రుణ సౌకర్యాన్ని ప్రభుత్వం కల్పించడం లేదు. మార్కెట్ హెచ్చు తగ్గులనుంచి రైతుకు రక్షణ లేదు. రైతుల ఆదాయం పెరిగే విధంగా వారికి నైపుణ్యం, పెట్టుబడులు, యంత్రాలు సమకూర్చడం లేదు. వారి ఆర్థిక పరిస్థితిని మెరుగు పరచడానికి ప్రవేశపెట్టిన అరకొర పథకాలు కాగితాలకే పరిమితమవుతున్నాయి. రాష్ట్ర ప్రభుత్వం రైతులనుంచి సెజ్ల పేరుతో పంట భూముల్ని చేజిక్కించుకుంటూ వారిని వ్యవసాయానికి దూరం చేస్తున్నది. దాంతో సారవంతమైన భూముల్లో కాంక్రీట్ భవనాలు వెలుస్తున్నాయి. ప్రభుత్వ ప్రోత్సాహం లేక, వ్యవసాయం గిట్టుబాటు కాక అనేకమంది రైతులు సొంతభూముల్ని కౌలుకిచ్చి వలసలు పోతున్నారు.
కౌలు రైతులు వ్యవసాయం గిట్టుబాటు కాక, యజమానులకు కిస్తీలు కట్టలేక కుదేలై అప్పుల ఊబిలో కూరుకు పోతున్నారు. బ్యాంకుల రుణాలు వాస్తవంగా వ్యవసాయం చేస్తున్న కౌలు రైతులకు కాక భూస్వాములకే చేరుతున్నాయి. బీమా పథకం వీరికి వర్తించడం లేదు. ఫలితంగా గుండె ఆగో, ఆత్మహత్యకు పాల్పడో పిట్టల్లా రాలిపోతున్నారు. ఉత్పత్తి ధరపై 150 శాతం అధికంగా రైతుకు అందేలా చూడాలని స్వామినాథన్ కమిటీ చెప్పినా, అదే విషయాన్ని తాజాగా ముఖ్యమంత్రుల కమిటీ సిఫారసు చేసినా అమలు కావడం లేదు. మన దేశం ఏవిధంగా పరాధీనమవుతున్నదో స్వామినాథన్, జయతీఘోష్ వంటి నిపుణులు వివరించారు.